奉同原甫度支廳壁許道寧畫松
作者：韓維
朝代：宋

paragraphs: 長松盤青冥，鬰與窗戶對。
許翁寫生意，獨得毫墨外。
年侵日昏剝，拂拭自君輩。
得非神物守，以待真賞會。
翛然簿書暇，恍若巖壑內。
舉手捫紫烟，側耳聽清籟。
蒼林與老石，野性舊所愛。
一從官都邑，茲遊頗乖背。
慰此寤寐懷，典刑亦足頼。
幸當掃塵壁，促駕我其邁。